Ish beruvchilar tomonidan fuqarolarning shaxsiy jamgʻarib boriladigan pensiya hisobvaraqlariga majburiy jamgʻarib boriladigan pensiya badallarini hisoblash va toʻlash tartibi toʻgʻrisidagi nizomni tasdiqlash haqida
(resolution, 2025-11-18)

Oʻzbekiston Respublikasining “Fuqarolarning jamgʻarib boriladigan pensiya taʼminoti toʻgʻrisida”gi Qonuni va Oʻzbekiston Respublikasi Vazirlar Mahkamasining 2004-yil 21-dekabrdagi 595-son “Fuqarolarning jamgʻarib boriladigan pensiya taʼminoti toʻgʻrisida”gi Oʻzbekiston Respublikasi Qonunini amalga oshirish chora-tadbirlari haqida”gi qaroriga muvofiq, Oʻzbekiston Respublikasi Iqtisodiyot va moliya vazirligi, Soliq qoʻmitasi va Markaziy banki Boshqaruvi qaror qiladi: 1. Ish beruvchilar tomonidan fuqarolarning shaxsiy jamgʻarib boriladigan pensiya hisobvaraqlariga majburiy jamgʻarib boriladigan pensiya badallarini hisoblash va toʻlash tartibi toʻgʻrisidagi nizom ilovaga muvofiq tasdiqlansin. 2. Quyidagilar oʻz kuchini yoʻqotgan deb topilsin: Oʻzbekiston Respublikasi Moliya vazirligi, Davlat soliq qoʻmitasi va Markaziy banki boshqaruvining 2005-yil 29-avgustdagi 76, 2005-47, 267-V-son “Ish beruvchilar tomonidan fuqarolarning shaxsiy jamgʻarib boriladigan pensiya hisobvaraqlariga majburiy badallarni qoʻshish va toʻlash tartibi toʻgʻrisidagi nizomni tasdiqlash haqida”gi qarori (roʻyxat raqami 1515, 2005-yil 6-oktabr) (Oʻzbekiston Respublikasi qonun hujjatlari toʻplami, 2005-y., 40-son, 313-modda); Oʻzbekiston Respublikasi Moliya vazirligi, Davlat soliq qoʻmitasi va Markaziy banki boshqaruvining 2019-yil 17-yanvardagi 6, 2019-02, 267-V-1-son “Ish beruvchilar tomonidan fuqarolarning shaxsiy jamgʻarib boriladigan pensiya hisobvaraqlariga majburiy badallarni qoʻshish va toʻlash tartibi toʻgʻrisidagi nizomga oʻzgartirishlar kiritish haqida”gi qarori (roʻyxat raqami 1515-1, 2019-yil 21-yanvar) (Qonun hujjatlari maʼlumotlari milliy bazasi, 22.01.2019-y., 10/19/1515-1/2513-son). 3. Mazkur qaror aksiyadorlik tijorat Xalq banki bilan kelishilgan. 4. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom ish beruvchilar tomonidan fuqarolarning shaxsiy jamgʻarib boriladigan pensiya hisobvaraqlariga (bundan buyon matnda SHJBPH deb yuritiladi) majburiy jamgʻarib boriladigan pensiya badallarini hisoblash va toʻlash tartibini belgilaydi. 1. Mehnat faoliyatini mehnat shartnomalari boʻyicha amalga oshirayotgan fuqarolar (ular jumlasiga ishlovchi pensionerlar, oʻrindoshlar ham kiradi), shuningdek fuqarolik-huquqiy shartnomalar boʻyicha ishlarni bajaradigan fuqarolar, agar ushbu xodimlarning mehnatga haq toʻlash tarzidagi daromadlaridan qonunchilikka muvofiq jismoniy shaxslardan olinadigan daromad soligʻi ushlansa, jamgʻarib boriladigan pensiya toʻlovlarini oluvchilar sifatida jamgʻarib boriladigan pensiya tizimining majburiy ishtirokchilari hisoblanadilar. Qonunchilikka muvofiq jismoniy shaxslardan olinadigan daromad soligʻini toʻlashdan toʻliq ozod etilgan boshqa fuqarolar, shuningdek, yakka tartibdagi tadbirkorlar, yuridik shaxsni tashkil etmagan dehqon xoʻjaliklarining aʼzolari jamgʻarib boriladigan pensiya tizimida ixtiyoriy asosda ishtirok etadilar. 2. Oʻzbekiston Respublikasi hududida doimiy yashovchi chet el fuqarolari va fuqaroligi boʻlmagan shaxslar, agar Oʻzbekiston Respublikasining amaldagi qonunlari va xalqaro shartnomalarida boshqacha qoida nazarda tutilmagan boʻlsa, Oʻzbekiston Respublikasi fuqarolari bilan teng ravishda jamgʻarib boriladigan pensiya taʼminotiga boʻlgan huquqdan foydalanadilar. 3. Fuqarolarning SHJBPHga majburiy jamgʻarib boriladigan pensiya badallari xodimning soliq solinadigan mehnatga haq toʻlash tarzidagi daromadlaridan qonunchilik hujjatlarida belgilangan miqdorda hisoblanadi, ushbu summa jismoniy shaxslarning daromadiga qonunchilikka muvofiq hisoblangan soliq summasidan tegishincha chegiriladi. 4. Ish beruvchi yuridik shaxslar oʻz xodimlarining SHJBPHiga, mazkur yuridik shaxs xodim uchun asosiy ish joyi hisoblanishi yoki u oʻrindoshlik asosida ishlashi yoxud fuqarolik-huquqiy shartnoma boʻyicha ishlarni bajarishidan qatʼi nazar, majburiy jamgʻarib boriladigan pensiya badallarini kiritishga majburdir. Jamgʻarib boriladigan pensiya tizimida shaxsiy hisobda turgan (SHJBPH va jamgʻarib boriladigan pensiya daftarchasiga ega boʻlgan) fuqarolar ish beruvchi bilan mehnat shartnomasini tuzish chogʻida (bunga oʻrindoshlik yoki fuqarolik-huquqiy shartnomasi shartlarida tuzishlar ham kiradi) ish beruvchiga oʻz SHJBPHlari toʻgʻrisida maʼlumotlarni taqdim etadilar. 5. Daromadlari qonunchilikka muvofiq har bir oy uchun mehnatga haq toʻlashning eng kam miqdorining 1,41 baravari miqdorida jismoniy shaxslardan olinadigan daromad soligʻiga tortilmaydigan fuqarolar jamgʻarib boriladigan pensiya tizimida umumiy asoslarda ishtirok etadilar, yaʼni ish beruvchi, xodimning ish haqi boʻyicha soliq solinadigan qismidan qonunchilik hujjatlarida belgilangan miqdordagi jamgʻarib boriladigan pensiya badalini SHJBPHga oʻtkazadi. 6. Ish beruvchilar fuqarolarning jamgʻarib boriladigan pensiya hisobvaraqlariga majburiy jamgʻarib boriladigan pensiya badallarini budjetga jismoniy shaxslardan olinadigan daromad soligʻini toʻlash bilan birgalikda jismoniy shaxslardan olinadigan daromad soligʻini toʻlash uchun belgilangan muddatlarda ajratadilar. Bunda majburiy jamgʻarib boriladigan pensiya badallarini oʻtkazish toʻlov topshiriqnomasi vositasida amalga oshiriladi va unda omonatchining rekvizitlari, oʻtkazish maqsadi, oʻtkazilayotgan jamgʻarib boriladigan pensiya badallarining summasi, ish beruvchi soliq toʻlovchi sifatida hisobga qoʻyilgan joydagi aksiyadorlik tijorat “Xalq banki” (bundan buyon matnda Xalq banki deb yuritiladi) filialiga yuboriladigan reyestrning raqami va sanasi koʻrsatiladi. Belgilangan tartibda natural koʻrinishda toʻlaydigan yoki mahsulot sotilishi, ishlar bajarilishi yoki xizmatlar koʻrsatilishidan olingan tushumdan toʻlovni amalga oshiradigan ish beruvchi toʻlov amalga oshirilgan oy tugaganidan keyin besh kun mobaynida jamgʻarib boriladigan pensiya badallari summasini oʻtkazishi shart. 7. Ish beruvchi, majburiy jamgʻarib boriladigan pensiya badallarini fuqarolarning SHJBPHiga kiritishni Xalq banki filialidagi maxsus tranzit hisobvaraqqa oʻtkazish yoʻli bilan amalga oshiradi. 8. Ish beruvchi jamgʻarib boriladigan pensiya badallarining omonatchisi joylashgan joydagi Xalq banki filiali bilan, agar xodimlari 25 nafardan ortiq boʻlgan alohida boʻlinmalari va (yoki) filiallari mavjud boʻlsa, ushbu boʻlinmalar va (yoki) filiallar joylashgan joydagi Xalq banki filiallari bilan SHJBPHga majburiy jamgʻarib boriladigan pensiya badallari boʻyicha hisob-kitoblar hisobini yuritadi. 9. Ish beruvchi har oyda hisobot oyidan keyingi oyning 15-kuniga qadar jamgʻarib boriladigan pensiya badallari oʻtkazilgan har bir toʻlov hujjati summasiga alohida, belgilangan tartibda SHJBPH raqamlari, har bir xodimning familiyasi, hisoblangan ish haqi va jamgʻarib boriladigan pensiya badallari summasi koʻrsatilgan holda xodimlar reyestrlarini (bundan buyon matnda reyestr deb yuritiladi) jamgʻarib boriladigan pensiya tizimi (bundan buyon matnda JBPT deb yuritiladi) yagona maʼlumotlar elektron bazasi formatida elektron hujjat sifatida shakllantirib, ish beruvchi soliq toʻlovchi sifatida hisobga qoʻyilgan joydagi Xalq banki filialiga elektron manbalarda taqdim etishi yoki uni Yagona interaktiv davlat xizmatlari portalidagi (bundan buyon matnda YIDXP deb yuritiladi) shaxsiy “tadbirkorlik subyekti kabineti” yoxud internet jahon axborot tarmogʻi orqali bevosita JBPT yagona maʼlumotlar elektron bazasiga yuborishi shart. Reyestrni JBPT yagona maʼlumotlar elektron bazasiga kiritish jarayonida xatolar va tafovutlar aniqlangan taqdirda ushbu reyestr qabul qilinmaydi va avtomatik tarzda xatolarni tuzatish yoki tafovutlarni bartaraf etish uchun ish beruvchiga qaytariladi. Ish beruvchi qaytarilgan reyestrdagi xatolarni yoki tafovutlarni bartaraf etadi hamda uch kun muddatda ish beruvchi soliq toʻlovchi sifatida hisobga qoʻyilgan joydagi Xalq banki filialiga elektron manbalarda takroran taqdim etadi yoki YIDXPdagi shaxsiy “tadbirkorlik subyekti kabineti” yoxud internet jahon axborot tarmogʻi orqali yuboradi. Agar hisobot oyidan keyingi oyning 25-kunigacha ish beruvchi reyestrga tuzatish kiritish choralarini koʻrmasa, Xalq banki filiali bu haqda davlat soliq xizmatining tegishli hududiy organini xabardor qiladi. 10. Xoʻjalik yurituvchi subyektlar va budjet tashkilotlari SHJBPH boʻyicha buxgalteriya yozuvlarini buxgalteriya hisobi toʻgʻrisidagi qonunchilik hujjatlariga muvofiq aks ettiradi. 11. Xalq banki har kuni Oʻzbekiston Respublikasi Soliq qoʻmitasiga elektron maʼlumot almashish kanallari orqali har bir filial kesimida tranzit hisobvaraqqa kelib tushgan summalar toʻgʻrisidagi koʻchirmani elektron shaklda taqdim etib, unda yuridik shaxsning STIRi, nomi va SHJBPHga kiritilgan badallar summasini koʻrsatadi. 12. Xalq banki har oyda markazlashgan holda hisobot oyidan keyingi oyning 26-kuniga qadar Oʻzbekiston Respublikasi Soliq qoʻmitasiga mazkur Nizomning ilovasiga muvofiq shaklda fuqarolarning SHJBPHiga badallar kiritgan yuridik shaxslar toʻgʻrisida maʼlumotlarni filiallar kesimida taqdim etadi. Bunda, maʼlumotlar elektron shakllarda oʻzaro elektron maʼlumot almashish kanallari orqali taqdim etiladi. 13. Ish beruvchi tomonidan SHJBPHga majburiy jamgʻarib boriladigan pensiya badallarining toʻgʻri va toʻliq hisoblanishi hamda oʻz vaqtida kiritilishi ustidan nazoratni davlat soliq xizmati organlari amalga oshiradi. 14. Ish beruvchi amaldagi qonunchilikka muvofiq Xalq banki filialiga taqdim etiladigan, SHJBPHga hisobga qoʻyish uchun zarur maʼlumotlarning, shuningdek fuqarolarning shaxsiy maʼlumotlari bilan bogʻliq barcha oʻzgarishlar (mehnat shartnomasini tuzish yoki bekor qilish, pasport maʼlumotlarini va shaxsiy jamgʻarib boriladigan pensiya hisobvaraqlarini yuritish uchun zarur boshqa maʼlumotlar) toʻgʻrisidagi maʼlumotlarning toʻgʻriligi va SHJBPHga badallarni oʻz vaqtida kiritilishi hamda ularning talablariga koʻra fuqarolarga hisoblangan va kiritilgan jamgʻarib boriladigan pensiya badallari toʻgʻrisidagi maʼlumotlarning taqdim etilishi uchun javobgardir. 15. Xalq banki amaldagi qonunchilikka muvofiq fuqarolarning SHJBPHlarini ochish va yuritish, fuqarolarni ushbu hisobvaraqlarning holati toʻgʻrisida xabardor qilish, jamgʻarib boriladigan pensiya toʻlovlarini tayinlash va berish tartibini buzganlik, shuningdek mazkur Nizomning 12 va 13-bandlarida nazarda tutilgan maʼlumotlarni oʻz vaqtida va toʻgʻri taqdim etish uchun javobgar boʻladi.